רוני טפר

רוני טפר (נולד ב-1950) הוא פרופסור לרפואה, מומחה למיילדות וגינקולוגיה, ושימש כמנהל יחידת האולטרה-סאונד במחלקת נשים ויולדות במרכז רפואי מאיר בכפר סבא. בנוסף, יזם והקים את בית הספר האקדמי לאולטרה-סאונד של החברה הישראלית לאולטרה-סאונד במיילדות, ניהל את בית ספר ללימודי-המשך בפקולטה לרפואה באוניברסיטת תל אביב, ויזם והקים את "סימולטק" מרכז הסימולציה של שירותי בריאות כללית ומנהל אותו עד היום.

ביוגרפיה 
טפר נולד וגדל בראשון לציון. אמו, חנה (לבית קליין), נולדה בעיר סאטו מרה (ביידיש: סאטמר) שהייתה בזמנו בהונגריה. אביו, זאב, יליד ראשון לציון, פרדסן וכוורן. מצד אביו, טפר הוא בן לאחת המשפחות שייסדו את המושבה. טפר הוא הצעיר מבין שלושה אחים (אחיו הבכור - שלמה, הוא רואה חשבון, ואחותו - עמליה כהן היא מורה). בנעוריו, למד בבית ספר חביב ובגימנסיה הריאלית. לאחר סיום לימודיו, התגייס לצבא ושירת בחיל האוויר כטייס קרב. היה טייס בטייסת סקייהוק והשתתף במלחמת יום הכיפורים ובמשימות קרביות נוספות. במלחמת לבנון הראשונה נפגע מטוסו מטיל בזמן שטס בשמי סוריה.

לאחר שחרורו משירות קבע (ב-1974) פנה ללימודי רפואה. הוא למד בבית ספר לרפואה ע"ש סאקלר באוניברסיטת תל אביב, וסיים את לימודיו בהצטיינות בשנת 1981. עבודת הגמר שלו עסקה ברמות אימונוגלובולין G בנסיוב ילודים יהודים בני קבוצות מוצא שונות.

כרופא צעיר הצטרף למחלקת נשים וליולדות במרכז הרפואי רבין בפתח תקווה, וסיים התמחות בהצטיינות.

בהמשך, בין השנים 1992–2018 ניהל את יחידת האולטרה-סאונד במחלקת נשים ויולדות במרכז רפואי מאיר בכפר סבא. במקביל, הקים וניהל את "סימולטק", מרכז לסימולציה רפואית של "שירותי בריאות כללית". הקמת המרכז לסימולציה רפואית הושפעה מניסיונו של טפר בשימוש בסימולטורים כשהיה טייס בחיל האוויר.

בשנים 1996–2021 הקים וניהל את בית הספר האקדמי לאולטרה-סאונד של החברה הישראלית לאולטרה-סאונד במיילדות ובגינקולוגיה. בית הספר הכשיר במהלך השנים, אלפי רופאים וטכנאים בשימוש באולטרה-סאונד. בית ספר לאולטרה-סאונד נתן מענה לצורך של צוותי רפואה להתמקצע בתחום מורכב של סקירות מערכות עובר. 

בשנים 2010–2013 כיהן כיו"ר החברה הישראלית לאולטרה-סאונד במיילדות ובגינקולוגיה.

בשנת 1998 התמנה טפר לפרופסור חבר קליני בבית הספר לרפואה באוניברסיטת תל אביב, והוא משמש עד היום (2022) כמרצה במוסד זה.

טפר יזם והמציא פטנטים רבים, שעל בסיס חלק מהם יזם ופיתח, בשנת 1994, סימולטור להוראה בתחום של מיילדות וגינקולוגיה.

בשנת 1998 הקים את חברת רון טק מדיקל שלה 15 פטנטים רשומים. המוצר היה שימוש בהנחיית אולטרה-סאונד לביצוע פעולות פולשניות שנעשות ללא בקרת ראיה (המוצר קיבל אישור מה-FDA).

טפר מפתח סימולטור אישי להכשרת צוותי רפואה בשימוש באולטרה סאונד. הסימולטור מאפשר לרופאים ולסטודנטים לרכוש מיומנות בשימוש במכשור באולטרה-סאונד בכל תחום ברפואה, תוך עבודה בענן וניהול מערכת לומדה ממשבת ביצועים (נותנת משוב על ביצועים) ומבוססת בינה מלאכותית.

טפר יזם תכנן והקים את "סימולנע" שהוא מרכז הסימולציה הנייד הגדול בעולם, ומופעל כבר כמה שנים במסגרת שירותי בריאות כללית.

עבודתו הרפואית 
טפר היה מראשוני הרופאים בישראל שעסקו באולטרה-סאונד במיילדות ובגינקולוגיה. הוא (ועמיתיו שהשתייכו לדור זה של רופאים), למדו את העקרונות של שימוש בטכנולוגיה זו תוך כדי עבודתם וללא מורים והנחיות. ההבנה של המורכבות של תפעול מערכות האולטרה-סאונד, והקושי בקריאת התמונה לשם ביצוע אבחנה מדויקת, ליוו את טפר החל מהשלב שבו היה מתמחה צעיר.

בשנה השנייה להתמחותו כרופא, בהיותו בטיסת מילואים כטייס בחייל האוויר, נפגע טפר מטיל קרקע אוויר. למרות הנזק הרב למטוס, הגיע טפר לנחיתת חירום עם מנוע דומם, ונחת בשלום. במהלך התחקור של האירוע החריג שבו מטוסו נפגע, נזכר כי חודשים ספורים לפני האירוע, התאמן בניהול תקלה דומה בסימולטור צבאי. התובנה כי האימון בסימולטור תרם לנחיתתו בשלום, גרמה לו לממש שנים לאחר מכן את החזון של אימון צוותי רפואה בסימולטורים, כפי שחווים זאת טייסי קרב.

בשנת 1994, שתים עשרה שנים לאחר הפגיעה במטוסו במלחמת לבנון הראשונה, הקים טפר, יחד עם כמה טייסים נוספים, חברת סימולטור בתחום האולטרה-סאונד. זו הייתה פריצת דרך בטכנולוגיה של אותם הימים, והיא לוותה בחדשנות בשימוש במידע תלת־ממדי.

שנתיים לאחר מכן החליט להקים את התשתית לבית הספר האקדמי לאולטרה-סאונד. הוא ניהל את בית הספר במקביל לניהול יחידת האולטרה-סאונד במחלקת נשים ויולדות במרכז הרפואי מאיר. במסגרת בית הספר הזה, הוכשרו רופאים וטכנאים באולטרה-סאונד. כיום, בית הספר מתנהל במכון ללימודי המשך בפקולטה לרפואה בתל אביב. לאחר סיום תפקידו כמנהל בית הספר, המשיך להיות מורה מן המניין שם.

בשנת 2007, הקים במסגרת שירותי בריאות כללית, את "סימולטק" - מרכז ארגוני לסימולציה רפואית .

ב" סימולטק" התבצעה הכשרה לשיפור מיומנויות של צוותי רפואה בכל התחומים: טראומה, החייאה, חדרי ניתוח, דימות, מניעת זיהומים ופעולות מצילות חיים. הפעילות במרכז הסימולציה הגיעה לשיאה בתקופת מגפת הקורונה, שבה עסקו במרכז בהכשרה של צוותי רפואה וסיעוד בטיפול בחולה מונשם, עבודה בסביבה מזוהמת, ורכישת מיומנות התמגנות של המטפלים.

כמו כן, יזם טפר הקמת בית ספר לכירורגיה - שבו עוברים כל המתמחים ב"שירותי בריאות כללית" שעוסקים בכירורגיה, הכשרת חובה ברכישת מיומנות לתפקד בסביבת חדרי ניתוח. הכשרה זו נותנת מענה ראשוני נדרש לאנשי צוות חדשים בסביבה מורכבת מסוג זה.

מיזם חשוב שבו הוכשרו צוותי רפואה וסיעוד בטיפול בצנתר מרכזי, החדרה ושמירה תפקודית, הביא לירידה באחוז הזיהומים שנצפו אצל מטופלים שמוגדרים מראש בסיכון גבוה. ההצלחה הביאה את מנכ"ל משרד הבריאות לאפשר לצוותי ההדרכה של סימולטק לאמן 1,250 אנשי צוות רפואה וסיעוד, של בתי חולים ממשלתיים, באימון מציל חיים זה.

ההבנה שיש להעצים את ההכשרה הביאה את טפר ליזום הקמה של מרכז סימולציה נייד, סימולנע, שתוכנן על פי חזונו, נבנה באירופה, ומתפקד מזה כמה שנים כמערכת ניידת להכשרה בסימולציה, העוברת בין בתי החולים של "שירותי בריאות הכללית".

ב-2021, כמחווה לתושבי עוטף עזה, הוקם סימולנע, ופעל במשך כשישה שבועות בתחומי מועצה אזורית אשכול, במטרה לאמן כ-700 אזרחים בפעולות מצילות חיים. "שירותי בריאות כללית" התגייסו ומימנו את רוב העלויות, שהיו קשורות בפריסה יקרה זו. בגמר ההכשרה קיבל כל מתאמן ערכה אישית לעצירת דמם, תרומת תושב ישראל שבחר לממן בעילום שם את מתן הערכות.

המחויבות ללמידה והכשרה הביאו את טפר לנהל את המכון האקדמי ללימודי המשך של הפקולטה לרפואה בתל אביב. הוא נבחר לתפקיד, כדי להטמיע טכנולוגיות למידה מתקדמות במוסד זה. עוד טרם אירועי הקורונה צוות ההדרכה בלימודי המשך, רכש ניסיון מעשי בלמידה מרחוק, וזו השתלבה בהוראה של צוותי רפואה בתקופה שבה הלמידה הייתה יכולה להתנהל רק מרחוק. במסגרת זו פתח את "קורס יהלום" מסגרת חדשנית שבה צוותי רפואה עם יכולות הדרכה, קיבלו קורס מתקדם מעשי בשיפור יכולות הדרכה. הבוגרים הפכו למובילי הוראה, כל אחד בתחומו ובמסגרת בה הוא עובד.

משפחתו 
נשוי למיכל (לבית שפירא), פסיכואנליטיקאית בעיסוקה. אב לשתיים.

מתגורר בהרצליה.

פרסומיו 
טפר כתב כ-186 מאמרים מדעיים שרובם עוסקים בבדיקות הריון באמצעות אולטרה-סאונד.

כמו כן, הוא רשום כממציא של כ-46 פטנטים בתחום הרפואה.

טפר כתב פרק בספר: יגאל וולמן (עורך) אולטרה-סאונד במיילדות, תל אביב, דיונון, 2006. ספר זה הוא ספר יסוד בעברית לרופאי נשים, טכנאי אולטרה-סאונד, מתמחים ותלמידי רפואה.

מבחר ממאמריו 
 ,Ronnie Tepper, Zvi Leibovitz, Catherine Garel, Rivka Sukenik‐Halevy, A new method for evaluating short fetal corpus callosum, Prenatal Diagnosis, 2019, 39, 1283-1290 (מאמר שבו נותנים הכותבים כלי יישומי לרופאים לאתר עוברים עם בעיות במבנה המוח שלהם) https://obgyn.onlinelibrary.wiley.com/doi/10.1002/pd.5598
 ,Amir Handelman, Shani Schnaider, ,Adva Schwartz‐Ossad ,Refael Barkan, Ronnie Tepper, Computerized model for objectively evaluating cutting performance ,using a laparoscopic box trainer simulator, Surgical Endoscopy (2019), 33:2941–2950. (מחקר שעוסק בשילוב בין מיומנות בכירורגיה וחדשנות טכנולוגית. אלגוריתם עיבוד תמונה מאפשר זיהוי יכולות של המנתח בגישה לפרוסקופית שבה הניתוח מבוצע בהחדרת סיבים אופטיים בקיר הבטן. המערכת נותנת למנתח משוב מידי, ומעריכה את התקדמותו במהלך הלמידה). https://link.springer.com/article/10.1007/s00464-018-6598-x
 Anat Hershko-Klement and Ronnie Tepper, Ultrasound in assisted reproduction: a call to fill the endometrial gap, Fertility and Sterility, Vol. 105, No. 6, June 2016 (סיכום ניסיון חיים בתחום האולטרה-סאונד ככלי בטיפולי פוריות. המאמר מספק מידע בסיסי חשוב לגבי בדיקות מקצועיות הקשורות לרירית הרחם, מבנה הרחם והשחלות). https://pubmed.ncbi.nlm.nih.gov/27140291/

מאמרי-דעה ב"הארץ"

קישורים חיצוניים

הערות שוליים 

בוגרי בית הספר חביב
בוגרי הגימנסיה הריאלית
בעלי תואר דוקטור לרפואה מאוניברסיטת תל אביב
טייסי חיל האוויר הישראלי
סגל מרכז רפואי מאיר
סגל אוניברסיטת תל אביב: רפואה
גינקולוגים ישראלים
ישראלים שנולדו ב-1950